Ďuriš Nicholsonová, Lucia, podpredsedníčka NR SR (2018-10-23):
Ďakujem pekne za slovo. Kolegyne, kolegovia, pomerne dlho, ako pozerám na hodiny, tu dnes hovoríme každý jeden v tej rozprave prakticky o tom istom, každý jeden z opozície, alebo teda z tých, ešte raz, z tých, ktorí nezahlasovali za pozmeňujúci návrh pána poslanca Madeja, lebo dnes to už nie je teda celá opozícia. Hovoríme o tom, že Fico potrebuje ísť na Ústavný súd, aby sa vyhol väzeniu. Hovoríme aj o tom, že súčasná koalícia potrebuje získať kontrolu nad Ústavným súdom Slovenskej republiky, lebo viacerí, čo tu celé roky rozkrádali Slovenskú republiku, si jednoducho potrebujú uchrániť svoju slobodu a neísť tam, kam patria. Niekto tu povedal, že to hlasovanie za Madejov návrh, a myslím, že to bol kolega Martin Poliačik, predĺži o 12 rokov životnosť tých, ktorí sa, ktorých sa chcú ľudia po Kuciakovej vražde raz a navždy zbaviť. Toto bolo veľmi silné tvrdenie inak. Naozaj si myslím, že viacerým z nás zahrkalo, keď sme to počuli, že my im vlastne predlžujeme týmto, že budete hlasovať za Madejov návrh, a ovládne sa Ústavný súd, predlžujeme im o 12 rokov životnosť. Na druhej strane niekto tu povedal a myslím, že to bol pán poslanec Pčolinský, že sme hysterickí, že hovoríme o tom, že Fico chce ísť na Ústavný súd, a nemáme na to žiadne, žiadne dôkazy, a že narábame s hypotézami, ktoré nevieme dokázať. Nevieme dokázať ani to, že tie hlasy si pre Madejov návrh kúpili, že si ich kúpili od pánov združených okolo pána Kotlebu a aj od ľudí zo SME RODINA. My to naozaj nevieme dokázať, ako možno majú títo ľudia pravdu. Ale ja si myslím, že tá, že tá pravda o tom, že čo sa to tu vlastne dnes deje, je ešte oveľa trápnejšia vo svojej podstate, lebo ja si myslím, že toto celé sa začalo pri urazenej ješitnosti. Pri urazenej ješitnosti a pri urazenom egu predstaviteľov strany MOST – HÍD. V momente, keď pán minister prišiel s týmto návrhom, pán prezident sa vyjadril, že tento návrh je podpriemerný. To vami zahrká. Keď si myslíte, že idete naprávať veľmi zlú situáciu, a to, ruku na srdce, to, ako je momentálne nastavená voľba ústavných sudcov, to je, to je veľmi zlé a každý z nás by to chcel zmeniť. Tak prišiel pán minister Gál, dal na stôl návrh a z prezidentskej kancelárie sa ozvalo, že je to podpriemerné. Podľa mňa vás to naštve. Nie? Mňa teda nie, ale predpokladám, že muži majú väčšinou tento problém. A ja za tým naozaj vidím urazené ego. Potom prišla opozícia, ktorej hlasy potrebovali, demokratická opozícia, a chceli s nami rokovať. A my sme chodili na tie rokovania s návrhmi, ako to vylepšiť. Nie? Je tak. Prišiel, prišiel za nás pán poslanec Baránik, alebo kto za nás chodil, za OĽANO možno pani poslankyňa Remišová a chodili za pánom ministrom a chceli to vylepšiť. To vás tiež naštve, keď položíte na stôl niečo, nejakú svoju predstavu, a tí, u ktorých sa uchádzate vlastne o tie hlasy, že vám podporia, vám povedia, že ale my s týmto nesúhlasíme, my to chceme inak, my to chceme takto a my to chceme takto. Je fakt, že na tých rokovaniach to asi tak vyzeralo, že nikto nie je ochotný cúvnuť. Ale ja vám chcem povedať, pán minister, že to vaše zdanie vás veľmi oklamalo, pretože ja som bola na tom okrúhlom stole, kde opozícia hovorila o tom, čo s vaším návrhom, a všetci sa tam zhodli na tom, že by sme ten váš návrh, ten váš pôvodný návrh podporili, lebo si uvedomujeme, že keby k tomu nedošlo, tak sa nachádzame v takej mizérii, áno, celý deň to tu dnes predvádzate. Ako teraz ste sa zrazu, teraz ste zrazu zistili, že my by sme vám ten návrh podporili. No keby neprešli naše pozmeňujúce návrhy, keby ste nevylepšili o naše návrhy váš návrh zákona, čo by nám iné asi tak zostávalo? Povedzte nám. Čo by nám iné asi tak zostávalo? Veď uvažujte ako politik, lebo ste politik. Takže všetci sme v tom mali jasno, tak ako sme sa zúčastnili na tom rokovaní. A je mi naozaj ľúto, že toto celé, toto celé sa začalo pri vašej urazenej ješitnosti. Pri urazenej ješitnosti možno predsedu MOST – HÍD, ktorému prezident odkázal to, čo odkázal, že jednoducho to, čo predkladáte, je málo ambiciózne a je to podpriemerné. A to vaše urazené ego, pán minister Gál, veď ste, boli časy, keď ste medzi nás patrili, to vaše urazené ego využili silnejší a mocnejší, vy ste boli vtiahnutý do ich hry. A oni to využili na to, aby na kompletku ovládli Ústavný súd. A preto, že vy ste si nevedeli predstaviť situáciu, že my prekročíme vlastný tieň a podporíme váš návrh zákona, akokoľvek nedokonalý, akokoľvek podpriemerný, vždy lepší ako to, kde sa nachádzame dnes. A takže ja by som vás veľmi pekne chcela poprosiť, pán minister, aby ste to prehodnotili, a s týmto vedomím sa k tomu postavili ako minister, ktorý, ak to neurobí, ak to nestiahnete, budete navždy do dejín zapísaný ako ten, ako ten (zaznievanie gongu), ktorý nechal ovládnuť Ústavný súd Slovenskej republiky banditmi. Ďakujem.